Politidirektoratet med anmodning til justisministeren.

– Vi må vise en økt risikoerkjennelse i Norge, sier sjef for politidirektoratet til VG.

5 800 norske polititjenestemenn kan bli bevæpnet

﻿

Politidirektoratet har bedt justis- og beredskapsdepartementet om samtykke til å bevæpne norsk politi inntil videre.

Camilla Fredstad Huuse

Terje Helsingeng

Oppdatert 21. november 2014

Artikkelen er over fem år gammel

Det skriver politiet på sine nettsider. Bakgrunnen er trusselvurderingen fra PST der forsvar og politi blir utpekt som mulige terrormål.

– Justis- og beredskapsdepartementet har mottatt en anmodning fra Politidirektoratet om samtykke til bevæpning. Departementet tar sikte på å besvare den så raskt som mulig, kanskje allerede i dag, sier statsråd Anders Anundsen til VG.

– Etter en helhetsvurdering har vi kommet fram til at politiet trenger et ekstra verktøy for å møte denne nye trusselen. Derfor ber vi om samtykke til at uniformert mannskap i vakt- og beredskapstjeneste bevæpnes med pistol inntil videre, sier sjef for politidirektoratet Odd Reidar Humlegård.

– Dette er ikke en generell bevæpning, men en begrenset bevæpning av norsk politi. Vi må vise en økt risikoerkjennelse i Norge. Og at vi tar denne trusselen på alvor, sier Humlegård til VG.

I anbefalingen fra politiet heter det at noe uniformert innsatspersonell bør bære pistol, i tillegg til livvakttjenesten.

LES OGSÅ: PSTs trusselvurdering

Politiet avventer nå svar fra Justis- og beredskapsdepartementet.

Riktig beslutning



Leder av Politiets Fellesforbund, Sigve Bolstad, mener Politidirektoratets beslutning om en generell bevæpning er en helt riktig beslutning, tatt etter en bred vurdering over tid med innspill fra flere, herunder politiforbundet med sine 15 000 medlemmer.

– Vi anser dette som en riktig beslutning som står sterkt og har vær fulle støtte.

– Hvor lenge mener dere bevæpningen bør gjelde?

– Det må i alle fall stå så lenge trusselbildet er slik det er i dag.

– Kan dette være en gylden anledning til å teste ut effekten av å ha et bevæpnet politi?

– Ja, nå får vi en prøve hva det innebærer å ha et bevæpnet politi. Politiets Fellesforbund har også landsmøtevedtak om generell bevæpning, så det som nå skjer er i tråd med hva vi mener er det beste for landet, sier Sigve Bolstad.

Disse polititjenestemennene kan bli bevæpnet:

– Kategori 1 (IP1): Tjenestepersoner i Beredskapstroppen. Omtrent 900 treningstimer i året.

– Kategori 2 (IP2): Tjenestepersoner i livvakttjenesten, mellom 150 og 300 treningstimer i året. (allerede bevæpnet)

– Kategori 3 (IP3): Tjenestepersoner i Utrykningsenheten (UEH), 103 treningstimer i året.

– Kategori 4 (IP4): Andre tjenestepersoner med våpengodkjenning, 48 treningstimer i året

Kom med trusselvurdering i november



I den åpne trusselvurderingen knyttet til ekstreme islamister som PST la frem 5. november, ble den generelle terrortrusselen mot Norge beskrevet som skjerpet.

– Innenfor de kommende 12 månedene er det sannsynlig at det kan trues med, og bli forsøkt utført, terrorangrep i Norge, skrev PST i sin trusselvurdering.

LES OGSÅ: Trusselen er spisset mot særlig utsatte grupper

PST skriver at politi og forsvar kan være mål for denne type angrep.

Det er på bakgrunn av dette at politiet, PST og Forsvaret nå legger frem nye, risikoreduserende tiltak.

– Med utgangspunkt i gjeldende trender innenfor ekstreme islamisters mål og metoder, samt det fiendebildet som tegnes av ISIL, kan militært personell, politi og enkelte politiske beslutningstagere være særlig utsatte, skrev PST.

– Det er viktig for meg å si at situasjonen nå er helt annerledes enn den vi så i sommer. Det er ikke slik at befolkningen som har fått et skjerpet trusselnivå rettet mot seg. Det er mot forsvar og politiet. Det er en viktig forskjell, sa politidirektør Odd Reidar Humlegård på en pressebrief i november.

Setter i verk sikkerhetstiltak



Restriksjoner i bruk av uniform var ett av tiltakene Forsvaret vurderer etter at PST offentliggjorde sin nye trusselvurdering onsdag.

Statsminister Erna Solberg (H) fortalte VG i november at det skal settes i verk sikringstiltak rundt Forsvarets og politiets bygninger, samt andre bygg som kan være terrormål.

– Det gjøres sikringstiltak rundt myndighetsbygninger og andre symbolbygg, og spesielt Forsvarets og politiets bygninger. Politiet vil også vurdere spørsmål som bevæpning og andre typer sikring, sier Erna Solberg til VG i Stortinget onsdag ettermiddag.

Publisert: 21.11.14 kl. 13:29 Oppdatert: 21.11.14 kl. 17:18

Les også

Mer om Terror Terrorisme